《贺南谷兄与男孙同科》
宋代·赵与辟

暮年骥足骋青云，更喜文星耀一门。观榜同登父与子，策名重见祖和孙。

偶然盛事酬先志，剩有奇芳在后昆。我亦瀛洲连步者，相蕲忠孝报君恩。

作者简介：赵与辟，字开叔，号西湖，上虞（今浙江上虞东南）人。度宗咸淳元年（一二六五）进士。累官福建提刑。事见《历朝上虞诗集》卷三。今录诗三首。